《捕蝗回奉化泊剡源有感》
宋代·戴栩

十月五日江信风，小舟摇兀芦苇丛。
云端初月吐复翳，时有鹳鹤鸣寒空。
梓荚离离挂石发，松萝矫矫垂羽幛。
徒步长歌者谁子，乍抑乍扬惊远宠。
令人惨淡百感集，呼酒不饮心未降。
自从作吏涴泥滓，故书蛛纲尘满窗。
海田无雨种十一，是处奔走祈渊龙。
龙慵不报蝗四起，茹草啖叶无留踪。
早击暮遮夜秉火，遗子已复同蜩蛩。
吏无功德可销变，勉力与尔争长雄。
矮屋三间自寒暑，居无十日甘憧憧。
却忆莱堂应梦我，白云正隔西南峰。
人生富贵亦何用，长年菽水胜万钟。
一丘一壑自不恶，我欲从之邴曼容。

作者简介：嘉定元年( 1208 )进士，累官太学博士，秘书郎、衡州知府，终官湖南安抚司参议官。学于叶适，得其旨要,文章法度,能守师传；诗与“永嘉四灵”相近。著有《五经说》、《诸子辩论》、《东瓯郡要略》(又名《东都要略》)、《浣川集》。